«Երկար ընդմիջումից հետո հոկտեմբերի 16-ին Ժնևում Հայաստանի ու Ադրբեջանի նախագահների հանդիպումն էական արդյունք էր, որ հնարավոր դարձավ ԵԱՀԿ Մինսկի խմբի համանախագահների միջնորդական ջանքերի շրջանակում Ադրբեջանի, Հայաստանի ու ԼՂ-ի հետ ակտիվ շփումների միջոցով»` հայտարարել է ԵԱՀԿ-ում ՌԴ մշտական ներկայացուցիչ Ալեքսանդր Լուկաշևիչը՝ ելույթ ունենալով ԵԱՀԿ մշտական խորհրդի նիստում: «Կարևոր է, որ նախագահների հանդիպման արդյունքում կողմերը պայմանավորվել են ինտենսիվ դարձնել բանակցային գործընթացը: Վստահ եմ, որ դա կնպաստի կողմերի միջև վստահության բարձրացմանը և արդյունքում մոտենալ փոխզիջումային կարգավորման հիմնարար կողմերին: Հույս ունենք, որ բանակցություններում կպահպանվի Ժնևում նախագահների հանդիպման ժամանակ ստեղծված կառուցողական մթնոլորտը», ասել է նա: Լուկաշևիչը նշել է, որ մինչև տարեվերջ համանախագահների հանդիպումներ են ունենալու Հայաստանի ու Ադրբեջանի ԱԳ նախարարների հետ, ակնկալում է՝ դրանք արդյունավետ կլինեն: